लेकिन मोदी ने बदले की भावना नहीं दिखाई; फडणवीस बोले- राहुल न सावरकर बन सकते हैं, न गांधी
Dainik Bhaskar Morning News and Latest Headlines; Here are today's top stories for you On Dainik Bhaskar. आजाद बोले- मोदी ने कभी बदला नहीं लिया:PM राजनेता जैसा बर्ताव करते रहे, चीन ने अरुणाचल की 11 जगहों के नाम बदले, नाटो का मेंबर बना फिनलैंड, जेलों में सिर्फ 22% ही सजायाफ्ता
नमस्कार,
आज पूर्व कांग्रेस नेता और डेमोक्रेटिक आजाद पार्टी के चीफ गुलाम नबी आजाद की ऑटोबायोग्राफी लॉन्च होगी। आत्मकथा में आजाद ने अपने 55 सालों के राजनीतिक अनुभवों का जिक्र किया है। उन्होंने बुक लॉन्चिंग से पहले एक इंटरव्यू में PM मोदी की तारीफ की और कांग्रेस के सीनियर नेताओं पर सवाल उठाए।
आजाद ने मोदी को उदार बताते हुए कहा, 'विपक्ष के नेता के तौर पर मैंने उनका कई बार विरोध किया। मैंने उन्हें धारा 370, CAA और हिजाब के मुद्दे पर भी नहीं बख्शा, लेकिन मोदी ने कभी भी बदले की भावना नहीं रखी।' आजाद ने अगस्त 2022 में कांग्रेस से इस्तीफा देते हुए कहा था कि भारत जोड़ो यात्रा की जगह कांग्रेस जोड़ो यात्रा निकालनी चाहिए।
उधर, टाटा ट्रस्ट की ओर से इंडिया जस्टिस रिपोर्ट-2022 जारी​​ की गई है। इसके मुताबिक, देश की जेलों में सिर्फ 22% कैदी ऐसे हैं, जिन्हें दोषी करार दिया गया है। इसके अलावा 77% कैदियों के खिलाफ अलग-अलग अदालतों में केस चल रहे हैं, जिन पर फैसला आना बाकी है।
महाराष्ट्र के डिप्टी सीएम देवेंद्र फडणवीस ने मंगलवार को वीर सावरकर यात्रा के दौरान कांग्रेस नेता राहुल गांधी पर बयान दिया। उन्होंने कहा कि राहुल न तो सावरकर बन सकते हैं और न ही गांधी। सावरकर बनने के लिए कुर्बानी देनी पड़ती है। संसद की सदस्यता जाने के बाद प्रेस कॉन्फ्रेस में राहुल ने कहा था- मेरा नाम सावरकर नहीं है, मेरा नाम गांधी है और गांधी किसी से माफी नहीं मांगते।
आज के प्रमुख इवेंट्स, जिन पर होगी नजर
बड़ी खबरें, जो आपको अपडेट रखेंगी...
1. आजाद बोले- PM राजनेता जैसा बर्ताव करते रहे, 370 खत्म हुई तो धरने में नहीं आए जयराम
आत्मकथा में आजाद ने लिखा है- गृह मंत्री अमित शाह ने जिस वक्त जम्मू-कश्मीर से 370 हटाने का ऐलान किया, मैंने अपना ईयर फोन फेंका और विरोध के लिए वेल में जाकर धरने पर बैठ गया। विपक्ष के नेताओं को भी मैंने वहां बुलाया, लेकिन आपको जानकर हैरानी होगी कि जयराम रमेश अकेले अपनी सीट पर बैठे रहे और धरने में शामिल ही नहीं हुए। तब वो राज्यसभा में पार्टी के चीफ व्हिप थे।'
आजाद ने किताब में सलमान खुर्शीद को पर भी निशाना साधा है। आजाद के मुताबिक, सलमान ने G-23 में उनके रोल पर सवाल उठाए थे। खुर्शीद और कुछ दूसरे नेताओं ने उन्हें एक मकसद के लिए एकजुट होकर बागी करार दिया था। कुछ लोग तो कांग्रेस में ऐसे हैं जिन्होंने अपने पद का नाजायज फायदा उठाया और बदले में पार्टी को कुछ नहीं दिया। ये लोग अपनी मौजूदगी सिर्फ ट्विटर पर दर्ज कराते रहे।
पढ़ें पूरी खबर...
2. देश की 30% जेलों में एक की जगह 3 कैदी, कर्नाटक एकमात्र राज्य जहां जेलों में 32% महिला कर्मचारी
इंडिया जस्टिस रिपोर्ट के मुताबिक, देश की 30% जेलें ऐसी हैं, जहां एक कैदी की जगह तीन या उससे ज्यादा कैदी रखे गए हैं। वहीं 54% जेलों में क्षमता से दोगुने कैदी हैं। विचाराधीन कैदियों की संख्या 2010 के बाद सबसे ज्यादा बढ़ी है। 2010 में यह तादाद 2.4 लाख थी, जो 2021 में करीब दोगुनी होकर 4.3 लाख हो गई। यानी इसमें 78% इजाफा हुआ है।
कर्नाटक अकेला राज्य है, जहां महिला जेल कर्मचारियों की संख्या 32% है। वहीं 17 राज्य/केंद्र शासित प्रदेशों में महिला जेल कर्मचारियों की हिस्सेदारी 10% से भी ज्यादा नहीं है। इधर, हाईकोर्ट लेवल पर उत्तर प्रदेश में सबसे ज्यादा समय (औसतन 11.34 साल) तक केसेस पेंडिंग रहते हैं। इस मामले में 9.9 साल के औसत के साथ प. बंगाल दूसरे नंबर पर है। त्रिपुरा हाईकोर्ट में सबसे कम समय (1 साल) तक मामले पेंडिंग रहते हैं।
पढ़ें पूरी खबर...
3. सिक्किम में एवलांच, चीन बॉर्डर पर हादसा, 7 सैलानियों की मौत, 23 को रेस्क्यू किया गया
सिक्किम के मशहूर टूरिस्ट प्लेस गंगटोक में एवलांच आया, जिसमें 7 सैलानियों की मौत हो गई। मरने वालों में चार पुरुष, दो महिलाएं और एक बच्चा शामिल है। बॉर्डर रोड ऑर्गेनाइजेशन (BRO) ने 6 पर्यटकों सहित 23 लोगों रेस्क्यू किया। एवलांच गंगटोक को नाथू ला दर्रे से जोड़ने वाले जवाहरलाल नेहरू मार्ग पर 14वें माइलस्टोन (पड़ाव) पर हुआ। इस इलाके में सैलानियों को जाने की परमिशन नहीं है।
सेना की ओर से जारी बयान के मुताबिक, बर्फ के नीचे पांच-छह वाहन फंस गए, जिनमें लगभग 30 लोग थे। शाम चार बजे तक बर्फ से सात शव निकाले जा चुके है। इसके अलावा बचाए गए सैलानियों में 11 की हालत गंभीर होने के कारण उन्हें गंगटोक के अस्पताल में भर्ती कराया गया है। PM नरेंद्र मोदी और केंद्रीय गृह मंत्री अमित शाह ने सिक्किम में एवलांच में पर्यटकों की मौत पर शोक जताया।
पढ़ें पूरी खबर...
4. नाम बदलने पर चीन को भारत का जवाब, कहा- ऐसा करने से हकीकत नहीं बदलेगी
भारत ने अरुणाचल प्रदेश की 11 जगहों के नाम बदलने की चीन की हरकत का विरोध किया है। विदेश मंत्रालय के प्रवक्ता अरिंदम बागची ने कहा- हमारे सामने चीन की इस तरह की हरकतों की रिपोर्ट्स पहले भी आई हैं। हम इन नए नामों को सिरे से खारिज करते हैं। अरुणाचल प्रदेश भारत का आतंरिक हिस्सा था, हिस्सा है और रहेगा। इस तरह से नाम बदलने से हकीकत नहीं बदलेगी।
इसके पहले 2021 में चीन ने 15 जगहों और 2017 में 6 जगहों के नाम बदले थे। चीन अरुणाचल को ‘दक्षिणी तिब्बत’ का हिस्सा बताता है। उसका आरोप है कि भारत ने उसके तिब्बती इलाके पर कब्जा करके उसे अरुणाचल प्रदेश बना दिया है। वहीं, कांग्रेस अध्यक्ष मल्लिकार्जुन खड़ने ने मोदी सरकार पर सवाल उठाए। उन्होंने कहा कि गलवान के बाद चीन को क्लीन चिट देने का नतीजा देश भुगत रहा है।
पढ़ें पूरी खबर...
5. नाटो अलायंस का 31वां मेबर बना फिनलैंड, रूस ने कहा- ये हमारी सिक्योरिटी पर हमला 
फिनलैंड नाटो का 31 वां मेंबर बन गया है। संगठन के सेक्रेटरी जनरल जेन्स स्टोलनबर्ग ने फिनलैंड के मिलिट्री अलायंस में शामिल होने का ऐलान किया। नाटो का हेडक्वॉर्टर ब्रसेल्स में है। फिनलैंड के विदेश मंत्री पेक्का हाविस्तो ने नाटो हेडक्वॉर्टर में अमेरिकी विदेश मंत्री एंटनी ब्लिंकन को एक ऑफिशियल डॉक्यूमेंट सौंपकर औपचारिकता पूरी की। बहुत जल्द ही स्वीडन भी नाटो का हिस्सा बन सकता है।
स्टोलनबर्ग नॉर्वे के पूर्व प्रधानमंत्री हैं। उन्होंने कहा- नाटो हेडक्वॉर्टर पर पहली बार फिनलैंड का झंडा फहराया गया। अब उसकी सिक्योरिटी का जिम्मा नाटो देशों का होगा। फिनलैंड के प्रेसिडेंट साउली निनीस्तो और डिफेंस मिनिस्टर एंत्ती काइकोनेन भी सेरेमनी का हिस्सा बने। इधर, रूस का कहना है कि फिनलैंड को नाटो में शामिल करना एक तरह से हमारी सिक्योरिटी पर हमला है, हम इससे निपटेंगे।
पढ़ें पूरी खबर...
आज का कार्टून BY मंसूर नकवी...
कुछ अहम खबरें हेडलाइन में...
खबर लेकिन हटके...
मस्क ने ट्विटर का लोगो बदला, चिड़िया की जगह डॉग का फोटो लगाया; बदलाव सिर्फ वेब पर 
एलन मस्क ने मंगलवार को माइक्रो ब्लॉगिंग साइट ट्विटर का लोगो बदल दिया। ट्विटर ने नीली चिड़िया हटाकर एक डॉग को ट्विटर का लोगो बनाया है। मस्क ने एक ट्वीट में एक यूजर से कहा कि जैसा वादा किया था, वह पूरा किया। हालांकि ये बदलाव अभी केवल वेब वर्जन पर नजर आ रहा है मोबाइल ऐप पर नहीं। अमेरिकी अरबपति मस्क ने पिछले साल अक्टूबर में ट्विटर को खरीदा था।
ट्विटर का लोगो बदलते ही यूजर्स हैरान रह गए और एक-दूसरे से इस बदलाव को लेकर सवाल करने लगे। एक यूजर ने पूछा कि क्या सभी को लोगो पर डॉग दिखाई दे रहा है। देखते ही देखते ट्विटर पर #DOGE ट्वीट करने लगा। यूजर्स को लगा था कि ट्विटर को किसी ने हैक कर लिया है। कुछ देर बाद ही एलन मस्क ने एक ट्वीट किया, जिससे ये साफ हो गया कि ट्विटर ने अपना लोगो बदल दिया है। पढ़ें पूरी खबर..
खबरें जो सबसे ज्यादा पढ़ी गईं...
धनु राशि के सरकारी नौकरीपेशा लोगों के ट्रांसफर और तरक्की होने के योग हैं। मेष राशि के नौकरीपेशा लोगों पर काम का बोझ ज्यादा रहेगा। आप भी जानिए अपना राशिफल
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...